Tuisversorging - Solidariteit Helpende Hand
Opleiding in Tuisversorging
Borg 'n Tuisversorging student
Aansoeke vir Februarie 2023 open 1 September 2022
Solidariteit Helpende Hand het oor die afgelope paar jaar 'n dringende behoefte aan tuisversorgers geïdentifiseer en het in 2021 hande gevat met Gratia Via Akademie om 'n uitstekende kwalifikasie in tuisversorging aan te bied.
Die behoefte het ontstaan as gevolg van soveel ouer persone wat graag by hul huise versorg wil word.
Die kursus word oor 'n tydperk van ses maande aangebied waarin teorie en praktiese sessies afgewissel word. Die praktiese komponent word by 'n geïdentifiseerde instansie aangebied. Die praktiese ervaring sal aan die student die nodige selfvertroue bied om, sodra die kursus voltooi is, hierdie dienswerk met die nodige kennis en ervaring uit te voer.
Hierdie kursus is baie meer omvattend as die minimum uitkomste soos deur SETA voorgeskryf. Daar word oor die tydperk van opleiding ekstra-kurrikulêre kursusse aangebied wat studente nodig het om gehaltesorg en persoonlike ontwikkeling te verseker.
Hierdie vaardigheidskursus van ses maande is by Dienste SETA (Services SETA) geakkrediteer en bestaan uit vier eenheidstandaarde op vlak 2, met gesamentlik 37 krediete.
Die kursus bestaan uit die volgende eenheidstandaarde:
Die ondersteuning aan die kliënt en sy familie om tuisversorging te bestuur.
Die toepassing van beginsels vir palliatiewe sorg, wanneer u die kliënt en familie help om lewensbedreigende siektes te hanteer.
Kennis in die voorsiening en implementering van primêre gesondheidsorg.
Om basiese lewensondersteuning- en noodhulpprosedures uit te voer.
Die opleiding van studente vind tans in Pretoria-Noord, Bloemfontein, Krugersdorp, Port-Elizabeth asook die Paarl plaas.
Tipiese profiel van 'n kandidaat wat Tuisversorging as rigting oorweeg:
Die student wat vir hierdie kursus aansoek doen, moet 'n besondere liefde en deernis vir hul medemens toon. Hierdie beroep is veeleisend en verg 'n hardwerkende en toegewyde gesindheid. Die student moet self ook fisiek en geestelik gesond wees en die waardigheid van mense hoog op prys stel.
Solidariteit Helpende Hand se Studiefondssentrum stel volgens 'n sekere kriteria 'n beperkte aantal rentevrye studielenings aan studente beskikbaar. Kandidate sal wel 'n streng keuringsproses ondergaan om hiervoor te kwalifiseer.